Христо Смирненски
Из „Наште партии“

chitanka.info

Член на „Народната партия“

Стоиш и гледаш го: лишен от свен,

на шията му седем бръчки;

при кладата народна всеки ден

натрупва и подпалва съчки.

Стоиш и гледаш го: влече шкембе,

убиец, а пък е свободен,

последний косъм тихичко скубе

от кървавия гръб народен.

И питаш се, издъно възмутен:

„Какво народно в него има,

когато всеки ден без капка свен

той залъка народен взима?“.

Та затова народен е човек,

у него всичко е народно: —

имотът, златото, креватът мек

и сетрето му даже модно.

1920

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.